Svarīgs juridisks paziņojums

|

52009PC0522

Priekšlikums Padomes lēmums, ar ko Zviedrijas Karalistei un Lielbritānijas un Ziemeļīrijas Apvienotajai Karalistei atļauj piemērot atkāpi no 167. panta Padomes Direktīvā 2006/112/EK par kopējo pievienotās vērtības nodokļa sistēmu  /* COM/2009/0522 galīgā redakcija */

	[pic] | EIROPAS KOPIENU KOMISIJA |Briselē, 13.10.2009COM(2009) 522 galīgā redakcijaPriekšlikumsPADOMES LĒMUMS,ar ko Zviedrijas Karalistei un Lielbritānijas un Ziemeļīrijas Apvienotajai Karalistei atļauj piemērot atkāpi no 167. panta Padomes Direktīvā 2006/112/EK par kopējo pievienotās vērtības nodokļa sistēmuPASKAIDROJUMA RAKSTS1. Priekšlikuma kontekstsSaskaņā ar 395. pantu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk „PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest pasākumus, ar kuriem atkāpjas no šīs direktīvas noteikumiem, lai vienkāršotu pievienotās vērtības nodokļa (PVN) iekasēšanu vai arī lai novērstu nodokļu nemaksāšanu vai krāpšanos nodokļu jomā.Ar Padomes 2007. gada 30. janvāra Lēmumu 2007/133/EK (OV L 57, 24.2.2007., 12. lpp.) Zviedrijas Karalistei (turpmāk „Zviedrija”) un Lielbritānijas un Ziemeļīrijas Apvienotajai Karalistei (turpmāk „Apvienotā Karaliste”) tika atļauts līdz 2009. gada 31. decembrim ieviest īpašu atkāpi no PVN direktīvas 167. panta.Pamatojoties uz šo atļauju, minētās dalībvalstis brīdi, kad — nodokļa maksātājiem, kuru gada apgrozījums nepārsniedz SEK 3 000 000 Zviedrijā un GBP 1 350 000 Apvienotajā Karalistē un kuri attiecīgi var izmantot tā saucamo fakultatīvo naudas līdzekļu uzskaites shēmu, kuru piemērojot, saskaņā ar PVN direktīvas 66. panta b) punktu PVN par darījuma ieņēmumiem ir maksājams tikai tad, kad uzņēmums ir saņēmis attiecīgo maksājumu, — rodas tiesības uz PVN atskaitījumu, var pārcelt uz dienu, kad PVN ir samaksāts preču piegādātājam vai pakalpojuma sniedzējam.Ar vēstuli, kas Komisijas Ģenerālsekretariātā reģistrēta 2009. gada 3. martā, Zviedrija lūdza atļauju pagarināt šo pasākumu. Ar vēstuli, kas Komisijas Ģenerālsekretariātā reģistrēta 2009. gada 15. janvārī, Apvienotā Karaliste lūdza atļauju pagarināt šo pasākumu un palielināt šajā shēmā piemērojamo gada apgrozījuma robežvērtību līdz GBP 1 500 000. Apvienotā Karaliste norādīja, ka, ņemot vērā pašreizējo Lielbritānijas sterliņu mārciņas maiņas kursu attiecībā pret euro, šis palielinājums dotu iespēju pietuvināties mikrouzņēmumiem noteiktajai EUR 2 000 000 robežvērtībai, kā rezultātā šī shēma tiktu atvērta vēl 6800 uzņēmumiem.Saskaņā ar PVN direktīvas 395. panta 2. punktu Komisija ar 2009. gada 9. jūlija vēstulēm informēja pārējās dalībvalstis par Zviedrijas un Apvienotās Karalistes lūgumiem un ar 2009. gada 13. jūlija vēstulēm informēja Zviedriju un Apvienoto Karalisti, ka tās rīcībā ir visa informācija, ko tā uzskata par vajadzīgu, lai izvērtētu šos lūgumus.Tā saucamā naudas līdzekļu uzskaites shēma ir vienkāršota un fakultatīva nodokļu shēma, kas paredzēta mazajiem uzņēmumiem, kuri nesaņem atbrīvojumu no nodokļa. Shēma ļauj šiem nodokļa maksātājiem piemērot vienkāršo noteikumu, kas balstās uz konkrētā darījuma izdevumu apmaksas datumu, ka arī uz attiecīgā darījuma ieņēmumu datumu, lai noteiktu, kurā brīdī nodokļa maksātājam jāizmanto tiesības uz PVN atskaitījumu un kurā brīdī tam jāsamaksā nodoklis attiecīgajai valsts iestādei. Tas ir procedūras vienkāršošanas pasākums, kas paredzēts uzņēmumiem, kuriem standarta noteikumu piemērošana rada grūtības noteikt nodokļa maksājuma datumu konkrētā darījuma izdevumiem un ieņēmumiem, kā arī uzņēmumiem, kuri grāmatvedībā neizmanto uzkrāšanas principu. Turklāt šī shēma sniedz naudas plūsmas priekšrocības tiem uzņēmumiem, kuru galvenie izdevumi nav apliekami ar PVN, piemēram, algas, vai arī uzņēmumiem, kuru klienti kavē maksājumus un kuri tajā pašā laikā paši nevar kavēt savus maksājumus piegādātājiem.Jāatgādina, ka Komisija 2009. gada 28. janvāra priekšlikumā direktīvai, ar ko groza Direktīvu 2006/112/EK attiecībā uz rēķinu piesūtīšanas noteikumiem (COM(2009) 21, galīgā redakcija), iekļāva noteikumus, kas atļauj visām dalībvalstīm brīdi, kad — nodokļa maksātājiem, kuru gada apgrozījums nepārsniedz robežvērtību, ko dalībvalstis var noteikt līdz EUR 2 000 000, (proti, mikrouzņēmumu robežvērtību atbilstīgi Komisijas 2003. gada 6. maija Ieteikumam 2003/361/EK, OV L 124, 20.5.2003., 36. lpp.), un kuri attiecīgi izmanto fakultatīvu shēmu, saskaņā ar kuru PVN par darījuma ieņēmumiem ir maksājams tikai tad, kad nodokļa maksātājs saņēmis attiecīgo maksājumu, — rodas tiesības uz PVN atskaitījumu, pārcelt uz dienu, kad attiecīgais PVN ir samaksāts preču piegādātājam vai pakalpojuma sniedzējam.Ņemot vērā PVN direktīvas 395. panta noteikumus un Zviedrijas un Apvienotās Karalistes apsvērumus, Komisija uzskata, ka lūgtā atkāpe atbilst minētajā pantā izklāstītajiem nosacījumiem un it īpaši ka, šī atkāpe kā viens no fakultatīvās naudas līdzekļu uzskaites shēmas elementiem dod iespēju vienkāršot nodokļa iekasēšanu no mikrouzņēmumiem. Tādēļ, ņemot vērā izklāstītos konteksta elementus, Komisija neiebilst pret šo lūgumu un uzskata, ka attiecīgs priekšlikums ir iesniedzams Padomei. Jāatzīmē, ka pēc konvertācijas saskaņā ar PVN direktīvas 399. un 400. pantā minētajiem valūtas maiņas kursa noteikumiem shēmā paredzētās gada apgrozījuma robežvērtības ir mazākas par tām, ko ierosināja Komisija.Tomēr Komisija uzskata, ka, pirmkārt, šai atkāpei būtu jānosaka ierobežots piemērošanas periods, lai, pamatojoties uz minēto dalībvalstu sniegto atbilstīgo informāciju, varētu periodiski izvērtēt, ciktāl šodienīgs juridisks vai faktisks pamatojums turpina būt spēkā. Otrkārt, Komisija uzskata, ka jebkurā gadījumā šīs atkāpes piemērošana būtu jāpārtrauc tad, kad stāsies spēkā Komisijas attiecībā uz šo īpašu shēmu ierosinātie saskaņotie noteikumi.2. Apspriešanās ar ieinteresētajām personām un ietekmes novērtējumsLēmuma priekšlikums dod iespēju saglabāt tā saucamo fakultatīvo naudas līdzekļu uzskaites shēmu, kuras mērķis ir vienkāršot mikrouzņēmumiem PVN noteikumu piemērošanu, tādējādi uzlabojot šo uzņēmumu naudas līdzekļu pārvaldību. Tādēļ pasākums pozitīvi ietekmēs šos uzņēmumus. Ne ārējo speciālistu atzinums, ne ieinteresēto personu viedoklis, ne šā lēmuma ietekmes novērtējums nebija vajadzīgs. Jebkurā gadījumā pasākuma ietekmi ierobežos atkāpes šaurā piemērošanas joma un konkrēti noteiktais piemērošanas periods.3. Priekšlikuma juridiskie aspektiIerosinātā lēmuma mērķis ir atļaut Zviedrijai un Apvienotajai Karalistei turpināt piemērot atkāpi no PVN direktīvas 167. panta un brīdi, kad — nodokļa maksātājiem, kuru gada apgrozījums nepārsniedz SEK 3 000 000 Zviedrijā un GBP 1 500 000 Apvienotajā Karalistē un uz kuriem attiecas tā saucamā fakultatīvā naudas līdzekļu uzskaites shēma, kuru piemērojot, saskaņā ar PVN direktīvas 66. panta b) punktu PVN par darījuma ieņēmumiem ir maksājams tikai tad, kad nodokļa maksātājs ir saņēmis attiecīgo maksājumu, — rodas tiesības uz PVN atskaitījumu, pārcelt uz dienu, kad PVN ir samaksāts preču piegādātājam vai pakalpojuma sniedzējam.Šā lēmuma juridiskais pamats ir PVN direktīvas 395. panta noteikumi, kuri savukārt pieņemti, piemērojot Eiropas Kopienas dibināšanas līguma 93. pantu. Saskaņā ar šiem noteikumiem dalībvalstij, kas vēlas ieviest īpašus pasākumus, ar kuriem atkāpjas no minētās direktīvas, jāsaņem Padomes atļauja, par kuru Padome pieņem attiecīgo lēmumu. Tā kā tas ir piemērošanas pasākums, kas skar tiesību aktu saskaņošanu apgrozījuma nodokļu jomā, subsidiaritātes princips ir ievērots.Priekšlikums atbilst proporcionalitātes principam, proti, tajā ir paredzēti tikai tādi noteikumi, kas vajadzīgi, lai sasniegtu procedūru vienkāršošanas mērķi, jo tas attieksies tikai uz nedaudzajiem nodokļa maksātajiem, kuriem būs jāatbilst šīs shēmas prasībām vienīgi tad, ja tie paši to izvēlēsies. Tāpēc atkāpe no PVN direktīvas principiem ir neliela un samērīga.4. Ietekme uz budžetuPriekšlikums neietekmē Kopienas budžetu.5. papildu informācijaPriekšlikumā noteikts, ka lēmuma piemērošanas periods beigsies automātiski dienā, kad stāsies spēkā noteikumi, kuros būs paredzētas saskaņotas prasības, kas visām dalībvalstīm atļauj piemērot minēto īpašo atkāpi.PriekšlikumsPADOMES LĒMUMS,ar ko Zviedrijas Karalistei un Lielbritānijas un Ziemeļīrijas Apvienotajai Karalistei atļauj piemērot atkāpi no 167. panta Padomes Direktīvā 2006/112/EK par kopējo pievienotās vērtības nodokļa sistēmuEIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 93. pantu,ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[1] un jo īpaši tās 395. panta 1. punktu,ņemot vērā Komisijas priekšlikumu[2],tā kā:(1) Ar Padomes Lēmumu 2007/133/EK[3] Zviedrijas Karalistei (turpmāk „Zviedrija”) un Lielbritānijas un Ziemeļīrijas Apvienotajai Karalistei (turpmāk „Apvienotā Karaliste”) tika atļauts atkāpties no Direktīvas 2006/112/EK 167. panta un brīdi, kad — nodokļa maksātājiem, kuri izmanto tā saucamo fakultatīvo naudas līdzekļu uzskaites shēmu, kuru piemērojot, saskaņā ar minētās direktīvas 66. panta b) punktu PVN par nodokļa maksātāja preču piegādēm un pakalpojuma sniegšanu ir maksājams tikai tad, kad tas ir saņēmis attiecīgo maksājumu, — rodas tiesības uz pievienotās vērtības nodokļa (PVN) atskaitījumu, pārcelt uz dienu, kad PVN ir samaksāts preču piegādātājam vai pakalpojuma sniedzējam. Lai izmantotu šo shēmu, uzņēmuma gada apgrozījums nedrīkst būt lielāks par SEK 3 000 000 Zviedrijā un par GBP 1 350 000 Apvienotajā Karalistē.(2) Ar Zviedrijas un Apvienotās Karalistes vēstulēm, kas Komisijas Ģenerālsekretariātā reģistrētas attiecīgi 2009. gada 3. martā un 2009. gada 15. janvārī, minētās dalībvalstis lūdza atļauju pagarināt šo īpašo atkāpi. Turklāt Apvienotā Karaliste lūdza palielināt šīs shēmas gada apgrozījuma robežvērtību līdz GBP 1 500 000.(3) Saskaņā ar Direktīvas 2006/112/EK 395. panta 2. punktu Komisija ar 2009. gada 9. jūlija vēstulēm informēja pārējās dalībvalstis par Zviedrijas un Apvienotās Karalistes lūgumu un ar 2009. gada 13. jūlija vēstulēm informēja Zviedriju un Apvienoto Karalisti, ka tās rīcībā ir visa informācija, ko tā uzskata par vajadzīgu, lai izvērtētu šos lūgumus.(4) Tā saucamā naudas līdzekļu uzskaites shēma ir vienkāršota un fakultatīva nodokļu shēma, kas paredzēta mazajiem uzņēmumiem, kuri nesaņem atbrīvojumu no nodokļa. Shēma ļauj šiem nodokļa maksātājiem piemērot vienkāršu noteikumu, kas balstās uz konkrētā darījuma izdevumu apmaksas datumu, ka arī uz attiecīgā darījuma ieņēmumu datumu, lai noteiktu, kurā brīdī nodokļa maksātājam jāizmanto tiesības uz PVN atskaitījumu un kurā brīdī tam jāsamaksā nodoklis attiecīgajai valsts iestādei. Minētā shēma ir tātad procedūras vienkāršošanas pasākums, kas var sniegt arī naudas plūsmas priekšrocības.(5) Komisija 2009. gada 28. janvārī iesniedza priekšlikumu direktīvai, ar ko groza Direktīvu 2006/112/EK attiecībā uz rēķinu piesūtīšanas noteikumiem (COM(2009) 21, galīgā redakcija) un kas atļauj visām dalībvalstīm brīdi, kad — nodokļa maksātājiem, kuru gada apgrozījums nepārsniedz robežvērtību, ko dalībvalstis var noteikt līdz EUR 2 000 000, un kuri attiecīgi izmanto fakultatīvu shēmu, saskaņā ar kuru PVN par darījumu ir maksājams tikai tad, kad nodokļa maksātājs ir saņēmis attiecīgo maksājumu, — rodas tiesības uz PVN atskaitījumu, pārcelt uz dienu, kad attiecīgais PVN ir samaksāts preču piegādātājam vai pakalpojuma sniedzējam.(6) Minētās īpašas atkāpes ietekme uz Zviedrijas un Apvienotās Karalistes PVN ieņēmumu apjomu galapatēriņa posmā ir niecīga, turklāt tā nekādā veidā neietekmē Eiropas Kopienas pašas resursus, ko veido PVN,IR PIEŅĒMUSI ŠO LĒMUMU.1. pantsAtkāpjoties no Direktīvas 2006/112/EK 167. panta, Zviedrija un Apvienotā Karaliste drīkst brīdi, kad šā panta otrajā daļā minētajiem nodokļa maksātājiem rodas tiesības uz pievienotās vērtības nodokļa atskaitījumu, pārcelt uz dienu, kad attiecīgais nodoklis ir samaksāts preču piegādātājam vai pakalpojuma sniedzējam.Minētais noteikums attiecas uz nodokļa maksātājiem, kas pieteikušies shēmai, saskaņā ar kuru pievienotās vērtības nodoklis par nodokļa maksātāja preču piegādēm un pakalpojumu sniegšanu ir maksājams tikai tad, kad tas ir saņēmis attiecīgo maksājumu. Saskaņā ar šo shēmu uzņēmuma gada apgrozījums nedrīkst būt lielāks par SEK 3 000 000 Zviedrijā un GBP 1 500 000 Apvienotajā Karalistē.2. pantsŠo lēmumu piemēro no 2010. gada 1. janvāra līdz datumam, kad stājas spēkā noteikumi direktīvā, ar ko dalībvalstīm atļauj brīdi, kad — nodokļa maksātājiem, kuru gada apgrozījums nepārsniedz konkrēto robežvērtību un kuri attiecīgi izmanto fakultatīvu shēmu, saskaņā ar kuru PVN par nodokļa maksātāja preču piegādēm un pakalpojumu sniegšanu ir maksājams tikai tad, kad tas ir saņēmis attiecīgo maksājumu, — rodas tiesības uz pievienotās vērtības nodokļa atskaitījumu, pārcelt uz dienu, kad attiecīgais nodoklis ir samaksāts preču piegādātājam vai pakalpojuma sniedzējam. Jebkurā gadījumā šo lēmumu piemēro vēlākais līdz 2012. gada 31. decembrim.3. pantsŠis lēmums ir adresēts Zviedrijas Karalistei un Lielbritānijas un Ziemeļīrijas Apvienotajai Karalistei.Briselē, […]Padomes vārdā —priekšsēdētājs [1] OV L 347, 11.12.2006., 1. lpp.[2] OV C […], […], […]. lpp.[3] OV L 57, 24.2.2007., 12. lpp.


|

52010PC0118

Priekšlikums PADOMES LĒMUMS par brīvprātīga partnerattiecību nolīguma noslēgšanu starp Eiropas Savienību un Kongo Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT)

	[pic] | EIROPAS KOMISIJA |Briselē, 30.3.2010COM(2010)118 galīgā redakcija2010/0062 (NLE)PriekšlikumsPADOMES LĒMUMSpar brīvprātīga partnerattiecību nolīguma noslēgšanu starp Eiropas Savienību un Kongo Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību ( FLEGT )PASKAIDROJUMA RAKSTSRīcības plānā meža tiesību aktu ieviešanai, pārvaldībai un tirdzniecībai ( FLEGT )[1], ko Padome apstiprināja 2003. gadā[2], ir ieteikti vairāki pasākumi, kas ietver atbalstu koksnes ražotājvalstīm, daudzpusēju sadarbību, lai apkarotu nelikumīgi iegūtas koksnes tirdzniecību, privātā sektora iniciatīvu atbalstu, kā arī pasākumus, lai nepieļautu investīcijas darbībās, kas veicina nelikumīgu mežizstrādi. Šā rīcības plāna stūrakmens ir FLEGT partnerību izveidošana starp Savienību un koksnes ražotājvalstīm, lai pārtrauktu nelikumīgu mežistrādi. Padome 2005. gadā pieņēma Regulu (EK) Nr. 2173/2005[3], ar kuru izveido licencēšanas sistēmu un mehānismu, lai pārbaudītu Savienībā importēto kokmateriālu izcelsmes likumību.Padome 2005. gada decembrī pilnvaroja Komisiju risināt sarunas ar koksnes ražotājvalstīm par partnerattiecību nolīgumiem, lai īstenotu ES Rīcības plānu meža tiesību aktu ieviešanai, pārvaldībai un tirdzniecībai ( FLEGT ) un jo īpaši lai veicinātu pārbaudītas un likumīgi iegūtas koksnes importu Savienībā no šādām partnervalstīm[4]. Nolīgums ar Kongo ir otrais šāda veida nolīgums, kas tiks apspriests starp ražotājvalsti un Savienību (pirmais nolīgums — ar Ganu).Komisija uzsāka sarunas ar Kongo 2008. gada jūnijā. Sarunas turpinājās 10 mēnešus un ietvēra četras abu pušu tikšanās un četrpadsmit tehniskas videokonferences. Sarunu laikā Komisijai šajā uzdevumā palīdzēja vairākas dalībvalstis. Komisija ir pastāvīgi informējusi Padomi par sarunu virzību, sniedzot regulārus ziņojumus Mežsaimniecības darba grupai, kā arī ES misiju vadītājiem un pārstāvjiem Kongo. Pēc katras sarunu sesijas puses rīkoja publiskās sanāksmes, lai ieinteresētās personas informētu par sarunās panākto progresu. Turklāt Kongo pieņēma līdzdalības pieeju, nolīguma izstrādē iesaistot pilsonisko sabiedrību un privāto sektoru.Nolīgumā ir izskatīti visi elementi, kas ietverti Padomes sarunu direktīvās. Jo īpaši nolīgumā ir noteikts FLEGT licencēšanas sistēmas satvars, iestādes un sistēmas. Tajā ir aprakstīta piegādes ķēdes kontrole, atbilstības tiesību aktiem nodrošināšanas sistēma un prasības, lai veiktu sistēmas neatkarīgu revīziju. Šie noteikumi ir izklāstīti nolīguma pielikumos un sniedz sīki izstrādātu aprakstu par struktūrām, kuras būs pamatā likumības nodrošināšanai, kas izriet no FLEGT licences piešķiršanas. Kongo izstrādāja savu definīciju par piemērojamiem tiesību aktiem, pamatojoties uz plašām apspriedēm ar ieinteresētajām personām. Tajā ir ietverti likumi un noteikumi par mežistrādes tiesību piešķiršanu, uzņēmumu reģistrēšanu, meža resursu pārvaldību, tiesību aktiem nodarbinātības un vides jomā, fiskālajām prasībām, sociālajiem pienākumiem, piemēram, vietējo kopienu, pamatiedzīvotāju un pilsoniskās sabiedrības iesaisti, un citiem pienākumiem, kas paredzēti ar koksnes transportu un tirdzniecību saistītos tiesību aktos, kā arī par ārējās tirdzniecības prasībām.Nolīgums aptver plašāku izstrādājumu klāstu, nekā ierosināts Regulas (EK) Nr. 2173/2005 par FLEGT sistēmu II pielikumā, un attiecas uz visa veida koksnes izstrādājumu eksportu; tas uzliek Kongo pienākumu izveidot sistēmu, kas Savienībai sniegs garantiju, ka visi no Kongo ievestie koksnes izstrādājumi ir iegūti likumīgi, tādējādi pozitīvi un ilgtspējīgi ietekmējot Kongo izaugsmi.Nolīgumā ir ietverti noteikumi par importa kontroli uz Savienības robežām, kā tas noteikts Regulā (EK) Nr. 2173/2005 par FLEGT sistēmu un tās īstenošanas Regulā (EK) Nr. 1024/2008. Tajā sniegts arī Kongo FLEGT licences apraksts. Tas atbilst licences formātam, kas noteikts minētajā īstenošanas regulā.Ar nolīgumu tiek izveidots mehānisms dialogam un sadarbībai ar Savienību FLEGT jautājumos, proti, nolīguma īstenošanas apvienotā komiteja. Tajā ir noteikti arī principi saistībā ar ieinteresēto personu līdzdalību, sociālās aizsardzības līdzekļiem, pārredzamību, īstenošanas ietekmes uzraudzību un īstenošanas ziņojumu sagatavošanu.Nolīgumā ir noteikts termiņš un procedūras attiecībā uz nolīguma spēkā stāšanos un licencēšanas sistēmas īstenošanu. Tā kā Kongo plāno uzlabot un pārstrādāt savu reglamentējošo un informācijas pārvaldības sistēmu, ieviest piegādes ķēdes pilnīgāku kontroli un tiesību aktu ievērošanas neatkarīgas pārbaudes, būs nepieciešami divi līdz trīs gadi, lai izstrādātu un pārbaudītu jaunās sistēmas un lai uzlabotu valsts pārvaldes, pilsoniskās sabiedrības un privātā sektora rīcībspēju paredzēto uzdevumu izpildei. Paredzams, ka FLEGT licencēšanas sistēma būs pilnībā darbotiesspējīga 2011. gada vidū. Pirms ES sāks atzīt FLEGT licences, šī licencēšanas sistēma tiks novērtēta atbilstoši nolīgumā noteiktajiem kritērijiem.2010/0062 (NLE)PriekšlikumsPADOMES LĒMUMSpar brīvprātīga partnerattiecību nolīguma noslēgšanu starp Eiropas Savienību un Kongo Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību ( FLEGT )EIROPAS SAVIENĪBAS PADOME,ņemot vērā Līgumu par Eiropas Savienības darbību un jo īpaši tā 207. panta 3. punkta pirmo daļu un 4. punkta pirmo daļu saistībā ar tā 218. panta 6. punkta a) apakšpunktu,ņemot vērā Eiropas Komisijas priekšlikumu,ņemot vērā Eiropas Parlamenta piekrišanu[5],tā kā:(1) Eiropas Komisija 2003. gada maijā publicēja Eiropas Savienības Rīcības plānu meža tiesību aktu ieviešanai, pārvaldībai un tirdzniecībai ( FLEGT )[6], kurā tika aicināts ieviest pasākumus nelikumīgas mežizstrādes novēršanai, izstrādājot brīvprātīgus partnerattiecību nolīgumus ar koksnes ražotājvalstīm. Padome 2003. gada oktobrī pieņēma secinājumus par minēto rīcības plānu[7], un 2005. gada jūlijā Parlaments pieņēma rezolūciju[8].(2) Saskaņā ar Padomes […] Lēmumu 2010/XXX[9] Komisija […] parakstīja brīvprātīgu partnerattiecību nolīgumu starp Eiropas Savienību un Kongo Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību ( FLEGT ), ņemot vērā šā nolīguma noslēgšanu nākotnē.(3) Jānoslēdz šis nolīgums,IR NOLĒMUSI ŠĀDI.1. pantsAr šo lēmumu ir noslēgts nolīgums starp Eiropas Savienību un Kongo Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību ( FLEGT ).Nolīguma teksts ir pievienots šim lēmumam.2. pantsPadomes priekšsēdētājs ar šo tiek pilnvarots iecelt personu, kas ir pilnvarota Eiropas Savienības vārdā veikt nolīguma 28. pantā paredzēto paziņošanu, lai paustu Eiropas Savienības piekrišanu uzņemties šā nolīguma saistības.3. pantsNolīguma īstenošanas apvienotajā komitejā, kas izveidota saskaņā ar nolīguma 19. pantu, Eiropas Savienību pārstāv Komisijas pārstāvji.Dalībvalstis nolīguma īstenošanas apvienotajā komitejā var piedalīties kā Eiropas Savienības delegācijas locekles.4. pantsLai izdarītu grozījumus nolīguma pielikumos, pamatojoties uz šā paša nolīguma 26. pantu, Komisija saskaņā ar Regulas (EK) Nr. 2173/2005 11. panta 3. punktā noteikto procedūru ir pilnvarota Eiropas Savienības vārdā apstiprināt šādus grozījumus.5. pantsŠis lēmums stājas spēkā tā pieņemšanas dienā. To publicē Eiropas Savienības Oficiālajā Vēstnesī.Nolīguma spēkā stāšanās datumu publicē Eiropas Savienības Oficiālajā Vēstnesī.Briselē,Padomes vārdā —priekšsēdētājs [1] COM(2003) 251.[2] OV C 268, 7.11.2003.[3] OV L 347, 30.12.2005.[4] Padomes dokuments ierobežotai lietošanai Nr. 15102/05.[5] OV C […], […], […]. lpp.[6] COM(2003) 251.[7] OV C 268, 7.11.2003.[8] OV C 157E, 6.7.2006., 482. lpp.[9] OV L […], […], […]. lpp.


Svarīgs juridisks paziņojums

|

52006PC0555

Priekšlikums Padomes lēmums ar ko Apvienotajai Karalistei atļauj ieviest īpašus pasākumus, atkāpjoties no 21. panta 1. punkta a) apakšpunkta Direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem  /* COM/2006/0555 galīgā redakcija */

	[pic] | EIROPAS KOPIENU KOMISIJA |Briselē, 28.9.2006COM(2006) 555 galīgā redakcijaPriekšlikumsPADOMES LĒMUMSar ko Apvienotajai Karalistei atļauj ieviest īpašus pasākumus, atkāpjoties no 21. panta 1. punkta a) apakšpunkta Direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem(iesniegusi Komisija)PASKAIDROJUMA RAKSTSPRIEKšLIKUMA KONTEKSTS |Priekšlikuma pamatojums un mērķi Saskaņā ar 27. panta 1. punktu Padomes 1977. gada 17. maija Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem — kopēja pievienotās vērtības nodokļu sistēma: vienota aprēķinu bāze – Padome pēc Komisijas priekšlikuma, pieņemot vienprātīgu lēmumu, var ļaut jebkurai dalībvalstij piemērot īpašus pasākumus, atkāpjoties no minētās direktīvas, lai vienkāršotu nodokļu iekasēšanas procedūru vai nepieļautu izvairīšanos no atsevišķu veidu nodokļu maksāšanas. Apvienotā Karaliste vēstulē, kas 2006. gada 10. februārī reģistrēta Komisijas Ģenerālsekretariātā, lūdza atļauju ieviest pasākumu, atkāpjoties no Direktīvas 77/388/EEK 21. panta 1. punkta a) apakšpunkta. Saskaņā ar Direktīvas 77/388/EEK 27. panta 2. punktu Komisija ar 2006. gada 18. jūlija vēstuli informēja citas dalībvalstis par Apvienotās Karalistes pieprasījumu. Ar 2006. gada 19. jūlija vēstuli Komisija paziņoja Apvienotajai Karalistei, ka tās rīcībā ir visa informācija, ko tā uzskata par vajadzīgu pieprasījuma izvērtēšanai. |Vispārējais konteksts Kā vispārējs noteikums Direktīvas 77/388/EEK 21. panta 1. punkta a) apakšpunktā, kā izklāstīts tās 28.g panta redakcijā, paredzēts, ka iekšējā sistēmā par pievienotās vērtības nodokļa (PVN) samaksu valsts kasei parasti atbild ar nodokli apliekamā persona, kas piegādā preces. Apvienotā Karaliste piemērotu apgrieztās iekasēšanas procedūru, kad ar nodokli apliekamā persona, kam piegādā preces vai pakalpojumus, kļūst atbildīga par PVN samaksu valsts kasei par šādu preču piegādi: mobilie telefoni; datoru mikroshēmas/mikroprocesori/centrālo procesoru bloki; elektroniskās informācijas nesēji, ko paredzēts lietot datoros vai jebkādu mobilo telefonu ierīcēs, vai norādītās elektroniskās ierīcēs; elektroniskās ierīces, ko izmanto elektronisko datu uzglabāšanai, apstrādei vai ierakstīšanai, piemēram, digitālās rokas kameras un kemkoderi (camcorders), digitālie pārnēsājamie audio atskaņotāji, piemēram, MP3 atskaņotāji, digitālie pārnēsājamie video atskaņotāji un pārnēsājamie DVD atskaņotāji, bezvadu ierīces, kas dara pieejamu e-pastu, telefonu, īsziņu sūtīšanu, tīmekļa pārlūkošanu un citus bezvadu datus, rokas datori, rokas vai pārnēsājamās satelītu navigācijas sistēmu ierīces atrašanās vietas noteikšanai, ar pulti vadāmas datorspēles, kas aprīkotas ar displeju vai ar televizora vai datora ekrānu. Šā pasākuma rezultātā klienta maksātajā cenā šādu produktu piegādātājam netiktu ietverta summa, kas maksājama saistībā ar PVN. Tā vietā klientam savā PVN deklarācijā būtu jānorāda PVN, kas maksājams saistībā ar piegādi. Saskaņā ar spēkā esošajiem noteikumiem klients minētajā deklarācijā arī atskaitītu šo PVN. Tā netiktu maksāts nodoklis par šādām piegādēm starp personām, kas pilnā mērā apliekamas ar nodokli, un mazumtirgotājs, pēdējais piegādes ķēdes posmā, maksātu valsts kasē pilnu PVN summu. Šādā veidā Apvienotā Karaliste vēlas atkāpties no viena PVN pamatprincipa: sadalītā maksājuma sistēmas, kur katrs nodokļa maksātājs piegādes ķēdē maksā daļu no galīgā PVN saistībā ar piegādi. Krāpšanas problēma Apvienotajā Karalistē Iepriekš minēto produktu piegāde ir izraisījusi ļoti augstu nodokļu apiešanas līmeni Apvienotajā Karalistē. Visbiežāk izplatītais nodokļa apiešanas veids ir faktūras izrakstīšana par piegādēm, ko veic piegādātājs, kas reģistrēts PVN samaksai, bet pēc tam pazūd, nenomaksājot nodokli. Tādējādi tas saņēmējam izdod derīgu faktūru PVN nodokļa atlaidei, kas pēdējam dod iespēju atgūt samaksāto PVN priekšnodokli. Rezultātā valsts kasē netiek iemaksāts PVN par piegādi, bet uzņēmējam nākošajā piegādes ķēdes posmā jāsniedz kredīts attiecībā uz PVN priekšnodokli, it kā tas būtu samaksāts. Tas veicinājis „pazudušā” komersanta krāpšanās darījumus Kopienā (MTIC) – izsmalcinātu un labi organizētu triecienu PVN sistēmai, ko bieži veic noziedzīgas struktūras. Tās izmanto PVN pārejas režīma iespēju, ņemot vērā to, ka tām piegādēm, ko piegādātājs vienā dalībvalstī piegādājis klientam citā dalībvalstī, nepiemēro PVN nosūtīšanas valstī. Tādējādi klients ir atbildīgs par PVN samaksu galamērķa dalībvalstī (tikko raksturotā apgrieztā iekasēšana, bet tā attiecas vienīgi uz atsevišķām piegādēm). Ja klients „pazūd”, nemaksājot PVN par tādu ļoti vērtīgu preču piegādi kā tās, uz kurām attiecina šo prasību, ieņēmumu zaudējumi var būt ievērojami. Turklāt personas, kas veic šādu krāpšanu, bieži organizē minēto preču vairākkārtēju piegādi, kuras laikā minētās preces vairākas reizes cirkulē starp dalībvalstīm (tā sauktā karuseļa veida krāpšana). Tādējādi valsts kases zaudētie ieņēmumi var pārsniegt nodokļa apmēru par preču atsevišķu piegādi daudzas reizes. Ir lēsts, ka kopš 2001. gada šāda veida krāpšana Apvienotajai Karalistei ir izmaksājusi no 6 750 miljoniem līdz 11 000 miljoniem sterliņu mārciņu. Pēdējo gadu laikā Apvienotajā Karalistē pieredzēts ievērojams krāpšanas gadījumu izsmalcinātības un sarežģītības pieaugums, lai gan bijuši dažādi mēģinājumi to novērst. Jaunākie publicētie aprēķini liecina, ka 2004./2005. gadā „pazudušā” komersanta krāpšanās darījumi Kopienā ir radījuši zaudējumus intervālā no 1 120 miljoniem līdz 1 900 miljoniem sterliņu mārciņu. Tomēr vēl nesenāki darbības rādītāji Apvienotajā Karalistē rosina secināt, ka krāpniecisku darbību apmērs pieaug, lai gan tiek pastiprināti centieni, lai novērstu šāda veida krāpšanu, un tiek izmantoti instrumenti, kas pieejami visās dalībvalstīs atbilstīgi Kopienas tiesību aktiem. Lai cīnītos pret šo noziedzīgo darbību, Apvienotā Karaliste vēlētos piemērot apgrieztās iekasēšanas procedūru. Tā uzskata, ka šāda procedūra mazinātu iepriekš aprakstīto krāpšanu, atņemot iespēju gūt peļņu. Ja netiktu iekasēts PVN, potenciālajam „pazudušajam komersantam” nebūtu iemesla slapstīties, nepārskaitot valsts kases kontā cenas PVN elementu, ko tas saņēmis no sava klienta. Šāda procedūra tiktu attiecināta vienīgi uz minēto preču klāstu, jo tās visbiežāk ir „pazudušā” komersanta krāpšanās darījumu Kopienā mērķis, un tādējādi tiktu novērsti turpmāki ievērojami ieņēmumu zaudējumi. Attiecinātai uz nelielu preču klāstu, ierosinātajai sistēmai nebūtu nedz vispārēja apgrieztās iekasēšanas mehānisma raksturīgās iezīmes, nedz arī tās mērķis būtu tādai būt. Tādējādi sistēma neieviestu būtiskas izmaiņas pašreizējā PVN sistēmā, kuras pamatā ir sadalītais nodokļa maksājums. Tajā pašā laikā Apvienotā Karaliste ieviestu arī kontroli un ziņošanas saistības, lai nodrošinātu, ka informācija ir pieejama, un sniegtu apliecinājumu ieņēmumu dienestiem, ka pasākums tiek īstenots efektīvi. Tās varētu būt tādas pašas kā pašreizējās ziņošanas prasības, kas piemērojamas preču piegādei Kopienā. Vienkāršošanas dēļ Apvienotā Karaliste vēlas noteikt robežvērtību 1 000 sterliņu mārciņu (aptuveni 1 480 euro) apmērā, lai apgrieztās iekasēšanas procedūru nepiemērotu piegādēm, kas nepārsniedz šo robežvērtību. Tas mazinātu iespējamās grūtības mazumtirgotājiem un maziem uzņēmumiem. Vienlaicīgi robežvērtībai jābūt pietiekami zemai, lai izvairītos no preču sūtījumu disagregācijas, kas tiktu īstenota, lai izvairītos no apgrieztās iekasēšanas. Komisijas viedoklis par pieprasījumu Kad Komisija saņem pieprasījumu saskaņā ar 27. pantu, tā prasīto pārbauda, lai pārliecinātos, vai tiek ievēroti pamatnoteikumi šādu pieprasījumu apmierināšanai, tas ir, vai ierosinātie īpašie pasākumi vienkāršo nodokļu maksātājiem vai nodokļu administrācijai veicamās procedūras vai to, vai veicot šo pasākumu var novērst atsevišķu veidu nodokļu nemaksāšanu vai izvairīšanos no nodokļu maksāšanas. Ņemot vērā iepriekš minēto, Komisijas pieeja vienmēr bijusi piesardzīga, lai nodrošinātu, ka ar šādām atkāpēm netiktu traucēta visas PVN sistēmas darbība. Šajā sakarā Komisija 2005. gadā iesniedza priekšlikumu[1], ar ko groza Direktīvu 77/388/EEK attiecībā uz dažiem pasākumiem, lai vienkāršotu pievienotās vērtības nodokļa iekasēšanas procedūru un palīdzētu cīnīties pret nodokļu nemaksāšanu un izvairīšanos no nodokļu maksāšanas, un ar ko atceļ dažus lēmumus par atkāpēm, lai dalībvalstīm atļautu piemērot atkāpes, kuru lietderīgums un efektivitāte ir pierādīta. Komisija parasti nelabprāt ierosina apstiprināt pieprasījumu piemērot apgrieztās iekasēšanas procedūru, jo šāds pasākums likvidētu vienu no PVN raksturelementiem, proti, sadalīto maksājumu. Ir taisnība, ka īpašo shēmu attiecībā uz zeltu, kas paredzēta Sestās PVN direktīvas 26.b pantā, varētu raksturot kā jau iedibinātu apgrieztās iekasēšanas gadījumu. Tomēr minēto noteikumu piemērošana ir rūpīgi plānota un to darbības diapazons un apmērs ir ierobežots. Secinājums Apvienotās Karalistes lūgumā ir mēģināts izmantot [Sestās PVN direktīvas] 27. pantu, lai PVN sistēmā ieviestu būtiskas izmaiņas vispārējas apgrieztās nodokļu iekasēšanas sistēmas izpratnē pat tad, ja tās attiecina uz ierobežotu preču klāstu. Tas arī nozīmētu, ka nodokļu maksātājiem attiecīgajās nozarēs būtu jāstrādā trīs dažādos nodokļu režīmos: „parastajā” PVN sistēmā, apgrieztās iekasēšanas sistēmā attiecībā uz B2B piegādēm, kur ir jāizpilda noteikti kritēriji, un Kopienas iekšējā sistēmā. Tas grāmatvedībai uzliktu papildu slogu līdztekus jau tam, ar ko uzņēmumi spiesti saskarties. Tāpat visiem komersantiem, tostarp godīgiem komersantiem, tiktu uzlikta papildu atbilstības nasta (pārbaudot klientu statusu un ziņojot par darījumiem) arī tādās jomās, kur krāpšana nav izplatīta. Turklāt apgrieztās iekasēšanas piemērošana nodrošinātu jaunas krāpšanas iespējas, īpaši galapatēriņa līmenī, tādējādi līdztekus būtu jāveic pienācīgi kontroles pasākumi, lai nodrošinātu, ka nodokļa nemaksāšana nenotiek galapatēriņa līmenī, ja pienācīgi nefunkcionē sadalītā maksājuma sistēma. Atzīstot minētos trūkumus, Komisija tomēr uzskata, ka pieprasījums uzskatāms par tādu, kas atbilst 27. pantā noteiktajiem kritērijiem. Patiesībā, ieviešot minēto pasākumu, ir iespējams likvidēt patlaban konstatētos gadījumus, kad notiek „pazudušā” komersanta krāpšanās darījumi Kopienā, un tādējādi noris cīņa pret īpašu krāpšanas veidu. Tomēr joprojām ir atklāts jautājums par to, cik lielā mērā pasākums ir proporcionāls, ņemot vērā attiecību starp krāpšanās izplatību un ar krāpšanu nesaistītām darbībām attiecīgajā nozarē. Pasākuma diapazons ir samērā plašs, aptverot lielu elektroniskās nozares daļu, bet saskaņā ar informāciju, kas saņemta no Apvienotās Karalistes, nodokļu maksātāju skaits, uz kuriem attiecināms minētais pasākums, kā arī to veiktās ekonomiskās darbības ietekme, ir ierobežots (22 500 nodokļu maksātāju no 1 900 000 PVN maksāšanai reģistrēto uzņēmējsabiedrību kopskaita). Ņemot vērā ievērojamus PVN maksājumu ieņēmumus, kas likti uz spēles, un samērā ierobežoto likumīgās tirdzniecības administratīvo slogu, pasākuma plaša piemērošanas joma joprojām ir atbilstīga 28. pantā noteiktajai. Tajā pašā laikā ir jāatzīst, ka arī citās valstīs konstatējami līdzīgi krāpšanas veidi (attiecas uz tām pašām precēm vai citiem preču veidiem), un arī šīs valstis var censties panākt atkāpi no Sestās direktīvas 21. panta noteikumiem. Tā rezultātā dažādās dalībvalstīs tiktu noteiktas dažāds nodokļu maksātāju saistības, kas būtu pretrunā ar labi funkcionējoša iekšējā tirgus nodrošināšanas prasībām. Tādējādi priekšlikumā, ar ko piešķir prasīto atkāpi, ir arī jādefinē apgrieztās iekasēšanas pamatelementi un jāierobežo tās piemērošanas laiks, lai dotu iespēju novērtēt tās efektivitāti (gan attiecībā uz „pazudušā” komersanta krāpšanās darījumiem Kopienā, gan attiecībā uz galapatēriņa bez PVN samaksas novēršanu) un ietekmi uz iekšējā tirgus darbību. Šis priekšlikums ļauj izmantot apgriezto iekasēšanu līdz 2009. gada 31. decembrim. |Spēkā esošie noteikumi priekšlikuma jomā Priekšlikuma darbības jomā nav spēkā esošu noteikumu. |Atbilstība pārējiem ES politikas virzieniem un mērķiem Priekšlikums atbilst galvenajam mērķim palīdzēt dalībvalstīm cīnīties pret fiskālo krāpšanu. |APSPRIEšANāS AR IEINTERESēTAJāM PERSONāM UN IETEKMES NOVēRTēJUMS |Apspriešanās ar ieinteresētajām personām |Nepiemēro. |Ekspertu atzinumu pieprasīšana un izmantošana |Neatkarīgu ekspertu atzinums nebija vajadzīgs. |Ietekmes novērtējums Lēmuma priekšlikuma mērķis ir cīnīties pret izvairīšanos no PVN maksāšanas, tāpēc tam iespējama pozitīva ietekme uz PVN ieņēmumiem. Tomēr pasākums nelabvēlīgi ietekmēs uzņēmumus, jo pasākumi būs atšķirīgi nekā tie, kas piemērojami parastos preču piegādes gadījumos. Tas sarežģīs grāmatvedības uzskaiti uzņēmumos, kas veic darījumus ne tikai ar tām precēm, kurām piemēro atkāpi. Paredzētie kontroles mehānismi arī radīs papildu saistības attiecīgajai uzņēmējdarbības nozarei. Tāpēc ir skaidrs, ka minētā atkāpe neatbilst 27. pantā paredzētajai vienkāršošanas pārbaudei, bet atbilst vienīgi tam, lai novērstu izvairīšanās no nodokļu maksāšanas īpašus veidus. Protams, nevar apgalvot, ka ar Apvienotās Karalistes ierosināto pasākumu varēs novērst attiecīgo krāpšanas veidu, tāpēc Komisija ierosina šādu atkāpi piemērot īstermiņā. Kamēr šā pasākuma ietekme visos gadījumos būs ierobežota mēroga ziņā, tā efektivitāte tiks novērtēta Apvienotajā Karalistē un par to tiks ziņots Komisijai. |PRIEKšLIKUMA JURIDISKIE ASPEKTI |Ierosinātās rīcības kopsavilkums Atļaujas piešķiršana Apvienotajai Karalistei piemērot pasākumu, atkāpjoties no 21. panta 1. punkta a) apakšpunkta Padomes sestajā direktīvā 77/388/EEK attiecībā uz apgrieztās iekasēšanas mehānisma izmantošanu saistībā ar mobilo telefonu, datoru mikroshēmu/mikroprocesoru, elektroniskās informācijas nesēju un pārnēsājamo elektronisko ierīču, ko izmanto elektronisko datu uzglabāšanai, apstrādei un ierakstīšanai, piegādēm iekšzemes tirgū. |Juridiskais pamats 27. panta 1. punkts Padomes 1977. gada 17. maija Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem — kopēja pievienotās vērtības nodokļu sistēma: vienota aprēķinu bāze. |Subsidiaritātes princips Šis priekšlikums ir Kopienas ekskluzīvā kompetencē. Tāpēc subsidiaritātes principu nepiemēro. |Proporcionalitātes princips Priekšlikums ir saskaņā ar proporcionalitātes principu šādu iemeslu dēļ. |Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek tālākus pienākumus. |Ņemot vērā precīzi definēto atkāpes piemērošanas jomu, īpašais pasākums ir proporcionāls sasniedzamajam mērķim, izvērtējot attiecīgo zaudējumu mērogu un lielumu. |Instrumentu izvēle |Ierosinātie instrumenti: pārējie. |Citi instrumenti nebūtu piemēroti šādu iemeslu dēļ. Atbilstīgi 27. pantam Padomes Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem, atkāpe no kopējiem PVN noteikumiem ir iespējama vienīgi tad, ja Padome pēc Komisijas priekšlikuma ar vienprātīgu lēmumu to atļauj. Padomes lēmums ir vienīgais piemērotais instruments, jo to var adresēt atsevišķai dalībvalstij. |IETEKME UZ BUDžETU |Priekšlikumam nav negatīvas ietekmes uz Kopienas budžetu. |PAPILDU INFORMāCIJA |Pārbaudes/pārskatīšanas/termiņa izbeigšanās klauzula |Priekšlikums ietver termiņa izbeigšanās klauzulu. |1.  PriekšlikumsPADOMES LĒMUMSar ko Apvienotajai Karalistei atļauj ieviest īpašus pasākumus, atkāpjoties no 21. panta 1. punkta a) apakšpunkta Direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiemEIROPAS SAVIENĪBAS PADOME,ņemot vērā Eiropas Kopienas dibināšanas līgumu,ņemot vērā Padomes 1977. gada 17. maija Sesto direktīvu 77/388/EEK par to, kā saskaņojami dalībvalstu tiesību akti par apgrozījuma nodokļiem — kopēja pievienotās vērtības nodokļu sistēma: vienota aprēķinu bāze[2], un jo īpaši tās 27. panta 1. punktu,ņemot vērā Komisijas priekšlikumu[3],tā kā:(1) Vēstulē, kas reģistrēta Komisijas Ģenerālsekretariātā 2006. gada 10. februārī, Apvienotā Karaliste lūdza atļauju ieviest īpašu pasākumu, lai atkāptos no Direktīvas 77/388/EEK 21. panta 1. punkta a) apakšpunkta noteikumiem attiecībā uz personām, kurām jāmaksā pievienotās vērtības nodoklis (PVN).(2) Saskaņā ar Direktīvas 77/388/EEK 27. panta 2. punktu Komisija ar 2006. gada 18. jūlija vēstuli informēja citas dalībvalstis par Apvienotās Karalistes pieprasījumu. Ar 2006. gada 19. jūlija vēstuli Komisija paziņoja Apvienotajai Karalistei, ka tās rīcībā ir visa informācija, ko tā uzskata par nepieciešamu, lai izvērtētu prasību.(3) Persona, kurai jāmaksā pievienotās vērtības nodoklis (PVN) saskaņā ar Direktīvas 77/388/EEK 1. panta a) apakšpunktu, kā izklāstīts tās 28.g panta redakcijā, ir ar nodokli apliekamā persona, kas piegādā preces. Apvienotās Karalistes pieprasītās atkāpes mērķis ir noteikt, ka ar nodokli apliekamā persona ir persona, kam piegādā preces, bet vienīgi konkrētos apstākļos un vienīgi mobilo telefonu, datoru mikroshēmu/mikroprocesoru, elektroniskās informācijas nesēju un pārnēsājamo elektronisko ierīču, ko izmanto elektronisko datu uzglabāšanai, apstrādei un ierakstīšanai, gadījumā.(4) Minētajā nozarē ievērojams skaits uzņēmēju izvairās no nodokļu maksāšanas, nodokļu iestādēm nemaksājot PVN pēc produktu pārdošanas. Tomēr to klientiem, saņemot derīgu faktūrrēķinu, joprojām ir tiesības uz nodokļa atskaitīšanu. Agresīvākajā izpausmē minētās preces karuseļa veidā piegādā vairākas reizes, nemaksājot PVN nodokļu iestādēm. Šādos gadījumos norādot personu, kam piegādā preces kā personai, kas atbild par PVN samaksu, minētā atkāpe novērstu iespēju izvairīties no šāda nodokļa nemaksāšanas veida. Tomēr tas neietekmētu maksājamā PVN apmēru.(5) Lai nodrošinātu šīs atkāpes efektīvu darbību un lai novērstu to, ka izvairīšanās no nodokļu maksāšanas skartu citus produktus vai tiktu pārnesta mazumtirdzniecības līmenī Apvienotajai Karalistei ir jāievieš pienācīga kontrole un ziņošanas saistības. Komisija jāinformē par īpašiem pasākumiem, kas pieņemti, un par atkāpes ieviešanas pārraudzību un vispārēju novērtējumu.(6) Pasākums ir proporcionāls izvirzītajiem mērķiem, jo to nav paredzēts piemērot vispārīgi, bet tikai īpaši liela riska gadījumā nozarēs, kurās iekļauti konkrēti precīzi definēti produkti, ņemot vērā to, kādā mērogā un apjomā izvairīšanās no nodokļu maksāšanas ir izraisījusi ievērojamus nodokļu zaudējumus. Turklāt, ņemot vērā to, ka nozare ir neliela, atkāpi nevar uzskatīt par līdzvērtīgu vispārējam pasākumam.(7) Atļauja ir spēkā vienīgi īsu laika posmu, jo nav iespējams pārliecinoši apgalvot, ka tiks sasniegti pasākuma mērķi, nedz arī iespējams iepriekš novērtēt pasākuma ietekmi uz PVN sistēmas darbību Apvienotajā Karalistē un citās dalībvalstīs; turklāt pienācīgi jānovērtē pasākums un tā ietekme uz iekšējā tirgus darbību.(8) Atkāpei nav negatīva ietekme uz Kopienas pašu resursiem, kas iegūti no PVN,IR PIEŅĒMUSI ŠO LĒMUMU.1. pantsAtkāpjoties no Direktīvas 77/388/EEK 21. panta 1. punkta a) apakšpunkta, kā izklāstīts tās 28.g pantā, Apvienotajai Karalistei atļauj par nodokļa maksātāju, kas atbild par PVN samaksu, izraudzīt personu, kurai piegādā šādas preces:(1) mobilos telefonus, ierīces, kas pagatavotas vai pielāgotas, lai nodrošinātu pieslēgumu licencētam tīklam un kas darbojas noteiktās frekvencēs, kam var būt vai var nebūt cits pielietojums;(2) integrālās shēmas ierīces, piemēram, mikroprocesorus un centrālo procesoru blokus pirms to integrēšanas gala patēriņam paredzētajos produktos;(3) elektroniskās informācijas nesējus un personālo datoru kartes, piemēram, zibatmiņas kartes, CD-ROM un SD kartes, kas paredzētas lietošanai datoros vai ierīcēs, kas minētas šā panta 1. līdz 4. punktā;(4) elektroniskās ierīces, ko izmanto elektronisko datu uzglabāšanai, apstrādei vai ierakstīšanai, piemēram,a) rokas ierīces skaņas un/vai attēla ierakstīšanai vai atskaņošanai;b) digitālos pārnēsājamos audio atskaņotājus, piemēram, MP3 atskaņotājus,c) digitālos pārnēsājamos video atskaņotājus un pārnēsājamos DVD atskaņotājus,d) bezvadu ierīces, kas dara pieejamu e-pastu, telefonu, īsziņu sūtīšanu, tīmekļa pārlūkošanu un citus bezvadu datus, un rokas datorus,e) rokas vai pārnēsājamās satelītu navigācijas sistēmu ierīces atrašanās vietas noteikšanai;f) ar pulti vadāmas datorspēles, kas aprīkotas ar displeju vai ar televizora vai datora ekrānu.Šo atkāpi attiecina uz preču piegādēm, kurām piemērojamā ar nodokli apliekamā summa ir 1 000 sterliņu mārciņu vai lielāka.2. pantsLēmuma 1. pantā sniegtā atkāpe piemērojama ar nosacījumu, ka Apvienotā Karaliste ievieš pienācīgu un efektīvu kontroli un ziņo par to nodokļu maksātāju saistībām, kuri piegādā preces, kurām saskaņa ar šo lēmumu piemērojam apgrieztā nodokļa iekasēšanas procedūra.3. pantsApvienotā Karaliste informē Komisiju par 1. un 2. pantā minēto pasākumu pieņemšanu un līdz 2008. gada 31. decembrim sniedz Komisijai ziņojumu par attiecīgo pasākumu darbības vispārēju izvērtējumu, jo īpaši attiecībā uz to efektivitāti, un sniedz visus pierādījumus, ja konstatē nodokļa nemaksāšanas gadījumus citiem produktiem vai mazumtirdzniecības līmenī.4. pantsŠis lēmums zaudē spēku 2009. gada 31. decembrī.5. pantsŠis lēmums ir adresēts Lielbritānijas un Ziemeļīrijas Apvienotajai Karalistei.Briselē,Padomes vārdā –priekšsēdētājs [1] COM(2005) 89, 16.3.2005., pieņemta kā Direktīva 2006/69/EK (OV L 221, 12.8.2006., 9. lpp.).[2] OV L 145, 13.6.1977., 1. lpp. Direktīvā jaunākie grozījumi izdarīti ar Direktīvu 2006/69/EK (OV L 221, 12.8.2006., 9. lpp.).[3] OV C […], […], […]. lpp.


               EIROPAS KOMISIJA
            Briselē, 28.10.2016
            COM(2016) 693 final
            2016/0342(NLE)
            Priekšlikums
            PADOMES LĒMUMS
            par to, lai Eiropas Savienības vārdā parakstītu un provizoriski piemērotu nolīgumu, ar ko groza Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā

               PASKAIDROJUMA RAKSTS

               1.PRIEKŠLIKUMA KONTEKSTS

               1.1.Konteksts

               Pēc Padomes Lēmuma
                  1
                par to, lai noslēgtu Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā
                  2
                (turpmāk – "Nolīgums"), tas stājās spēkā 2011. gada 1. maijā. Sarunas par nolīgumu tika risinātas, pamatojoties uz Padomes 2004. gada 9. marta lēmumu, ar ko Komisiju pilnvaroja sākt sarunas.

               Nolīguma mērķis ir, inter alia, nodrošināt, ka arī turpmāk pastāv augsta līmeņa sadarbība un saskaņotība starp Amerikas Savienotajām Valstīm un Eiropas Savienību jomās, kas ietilpst šā Nolīguma darbības jomā.

               Pašreizējā Nolīguma darbības joma, kā izklāstīts tā 2. panta B punktā, attiecas uz:

               lidojumderīguma apstiprinājumiem un civilās aeronavigācijas ražojumu uzraudzību;

               civilās aeronavigācijas ražojumu pārbaudēm un apstiprinājumiem par to atbilstību vides aizsardzības prasībām; kā arī

               tehniskās apkopes ierīču apstiprinājumiem un uzraudzību.

               Saistībā ar Nolīguma īstenošanu, jo īpaši rīkojot diskusijas Divpusējā uzraudzības padomē (“Apvienotā komiteja”), kas izveidota saskaņā ar Nolīgumu, Amerikas Savienoto Valstu Federālā aviācijas administrācija (turpmāk tekstā — “FAA”) un Komisija ir secinājusi, ka pastāv abpusēja vēlme sekmēt turpmāku sadarbību aviācijas drošības jomā, pārsniedzot pašreizējos Nolīguma noteikumus.

               Abas puses atzina, ka lielāka sadarbība prioritāri jāattīsta pilotu licencēšanā un apmācībā, un uzdeva ekspertiem izskatīt iespējas un izstrādāt tehniskos priekšlikumus. Turklāt ekspertu darbs apliecināja nepieciešamību un iespēju paplašināt Nolīgumu tādās papildu jomās kā sadarbība un atzīšana.

               Balstoties uz pieredzi un priekšrocībām, kas gūtas 3 gados kopš Nolīguma stāšanās spēkā, un pienācīgi ņemot vērā Divpusējās uzraudzības padomes apspriedes par iespējamo turpmāko sadarbību saskaņā ar paplašināto darbības jomu, Komisija 2014. gada 3. septembrī iesniedza ieteikumu Padomes lēmumam, ar ko pilnvaro Komisiju risināt sarunas par grozījumiem Nolīgumā. Pamatojoties uz attiecīgo Padomes lēmumu, ko pieņēma 2014. gada 25. septembrī, notika oficiālas sarunas ar Amerikas Savienotajām Valstīm. Sarunu rezultāti ir izklāstīti turpmāk, un tie ir iekļauti Nolīguma 1. grozījumu projektā, kas pievienots šim priekšlikumam.

               1.2.Darbības joma

               Saskaņā ar tekstu, par ko panākta vienošanās, 2. panta B punkts tiktu aizstāts, lai aptvertu šādas jomas, kurās sadarbība varētu notikt, pamatojoties uz attiecīgiem Nolīguma pielikumiem:

               (1)lidojumderīguma apstiprinājumi un civilās aeronavigācijas ražojumu uzraudzība;

               (2)civilās aeronavigācijas ražojumu pārbaudēm un apstiprinājumiem par to atbilstību vides aizsardzības prasībām;

               (3)tehniskās apkopes ierīču apstiprinājumi un uzraudzība;

               (4)personāla licencēšana un apmācība;

               (5)gaisa kuģa ekspluatācija;

               (6)lidlauki; kā arī

               (7)gaisa satiksmes pakalpojumi un gaisa satiksmes vadība.

               No tehniskā viedokļa ir jānorāda, ka 2. panta B punkta ierosinātā jaunā redakcija noved pie 5. panta grozījuma. Pārstrādāts 2. panta B punkts nozīmē, ka vairs nav spēkā diferencēšana starp jomām, ko aptver pašreizējais 5. panta A punkts 5. panta B punkts. Lai pēc 2. panta B punkta jaunās redakcijas ieviešanas 5. pants darbotos bez aizķeršanās, tiek ierosināts saglabāt tikai 5. panta B punkta būtību ar pielāgojumiem, lai pārveidotu to par vispārēju noteikumu. Rezultāts vēl vairāk vienkāršotu pašreizējos noteikumus, jo īpaši atļaujot panta A un B punktu apvienošanu. Protams pielikumi, kas konkretizē sadarbību, paliktu nemainīgi. 5. panta C punktu savukārt vairs neuzskatīja par nepieciešamu.

               1.3.Grozījuma pabeigšanas grafiks

               Laiks, kad jāpabeidz šis grozījums, ir svarīgs sagatavošanās darba kontekstā, kas ir pabeigts, lai pieņemtu un iekļautu Nolīgumā jauno pielikumu "Pilotu licencēšana".

               Saskaņā ar Regulu (EK) Nr. 216/2008
                  3
                pilotam, kas dzīvo Eiropas Savienībā, jāiegūst pilota apliecība, ko izdevusi kāda dalībvalsts. Komisijas Regulā (ES) Nr. 1178/2011
                  4
                ir paredzēts risinājums trešās valsts apliecības turētājiem, saskaņā ar kuru pilots varētu vai nu apstiprināt ārvalstu apliecību uz vienu gadu vai pastāvīgi konvertēt to. Tomēr sarunās par Komisijas Regulu (ES) Nr. 1178/2011 kļuva skaidrs, ka valstu noteikumi, lai gan zināmā mērā saskaņoti, ir ļoti atšķirīgi attiecībā uz trešo valstu izdotām apliecībām. Tas varētu palielināt to privātpilota apliecības turētāju (virs 10 000) skaitu, kam ir ārvalstu apliecības, kuras neatbilst Eiropas sistēmai. Jānorāda, ka galvenokārt varētu tikt skarti ASV privātpilota apliecības (PPL) turētāji, kuru dzīvesvieta ir Eiropā. Minēto apliecību konvertēšana saskaņā ar Komisijas Regulu (ES) Nr. 1178/2011 PPL turētājiem varētu radīt nozīmīgas papildu organizatoriskās un finanšu izmaksas.

               Tāpēc, vienojoties ar dalībvalstīm, Eiropas Parlamentu un nozares pārstāvjiem, ar Komisijas Regulu (ES) Nr. 1178/2011 tika ieviests pārejas periods, lai dotu iespēju apspriest BASA pielikumu, kura mērķis ir palīdzēt konvertēt ASV izdotas privātilota apliecības.

               Ņemot vērā attiecīgos noteikumus un termiņus, kas noteikti Komisijas 2011. gada 3. novembra Regulā (ES) Nr. 1178/2011, tiek uzskatīts, ka jauns Nolīguma pielikums par pilotu licencēšanu ir steidzams. Tādēļ Nolīgums ir jāgroza nekavējoties, un kamēr notiek izskatīšana, Nolīguma 1. grozījums būtu jāpiemēro provizoriski.

               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               Sarunas par Nolīguma 1. grozījumu ir notikušas starp Komisiju un FAA, ņemot vērā Nolīguma 2. panta C punktu un 19. panta B punktu.

               Aviācijas nozare kopumā konsekventi atbalsta ciešāku sadarbību, atzīšanu un saskaņošanu starp diviem lielākajiem tirgiem, t. i., ASV un ES, lai samazinātu nevajadzīgas darījumu izmaksas, kuras pievieno nelielu vai nepievieno nekādu vērtību drošības ziņā, bet samazina nozares vispārējo konkurētspēju. Šīs priekšrocības ir īpaši nozīmīgas laikā, kad parādās jauni tirgus dalībnieki citās pasaules daļās.

               ES un ASV tiesisko regulējumu salīdzinājums rāda, ka kopumā būtu vēlams vienkāršot regulatīvās prasības un procedūras abās Atlantijas okeāna pusēs, kā minēts iepriekš 1.2. punktā. Abu sistēmu tuvināšana nodrošinās ievērojamus ietaupījumus attiecībā uz organizatorisko struktūru, resursiem, apmācības programmām, iekšējām procedūrām, kā arī uzraudzības programmām.

               Nolīguma papildu pielikumi, kas ir nepieciešami, lai varētu efektīvi piemērot savstarpēju atzīšanu attiecīgajā jomā, tiks izstrādāti un pieņemti saskaņā ar īpašu procedūru, kas paredzēta Nolīgumā un Lēmumā 2011/719/ES. Uz tiem attieksies atsevišķi un papildu Komisijas priekšlikumi par Padomes lēmumiem.

               3.PRIEKŠLIKUMA JURIDISKIE ASPEKTI

               Ierosināto pasākumu kopsavilkums

               Ierosinātais Nolīguma 1. grozījums radītu iespēju sadarboties papildu jomās, kas būtu vēlams abām pusēm, ja Divpusējā uzraudzības padome attiecīgos pielikumus par katru jauno jomu pieņems saskaņā ar Nolīguma 5. pantu, kas pārskatīts saskaņā ar ieteikumu, un 19. panta B punktu.

               Juridiskais pamats

               Līguma par Eiropas Savienības darbību 100. panta 2. punkts saistībā ar 218. panta 5. punktu.

               Kā daļa no konteksta jāpiemin arī 12. panta 1. punkts Eiropas Parlamenta un Padomes 2008. gada 20. februāra Regulā (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi. Tajā paredzēta iespēja slēgt atzīšanas nolīgumus starp Eiropas Savienību un trešām valstīm, saskaņā ar kuriem dalībvalsts iestādes var izdot sertifikātus, pamatojoties uz sertifikātiem, ko izsniegušas trešās valsts aeronavigācijas iestādes.

               4.IETEKME UZ BUDŽETU

               Nav ietekmes uz ES budžetu.

               2016/0342 (NLE)

               Priekšlikums

               PADOMES LĒMUMS

               par to, lai Eiropas Savienības vārdā parakstītu un provizoriski piemērotu nolīgumu, ar ko groza Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 5. punktu,

               ņemot vērā Eiropas Komisijas priekšlikumu,

               tā kā:

               (1)Padome 2014. gada 25. septembrī pilnvaroja Komisiju sākt sarunas ar Amerikas Savienotajām Valstīm, lai grozītu Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā, kas stājās spēkā 2011. gada 1. maijā. Sarunas tika sekmīgi pabeigtas elektronisko vēstuļu apmaiņas rezultātā starp galvenajiem sarunu vedējiem, kurās attiecīgi pausta to piekrišana apspriestajam tekstam.

               (2)Apspriestie Nolīguma grozījumi paplašina sadarbības jomas, kurās var piemērot abpusēji atzītos apstiprinājumus un atbilstības atzīšanu, lai nodrošinātu optimālu resursu izmantošanu un samērīgus izmaksu ietaupījumus, vienlaikus saglabājot augstu gaisa transporta drošības līmeni.

               (3)Tādēļ Nolīguma 1. grozījums būtu jāparaksta Eiropas Savienības vārdā, ievērojot tā vēlāku noslēgšanu.

               (4)Ņemot vērā, ka būs iespējams pieņemt jaunu pielikumu par pilotu licencēšanu, kas paplašinās Nolīguma piemērošanas jomu, tā nozīmīgums ir jāaplūko saistībā ar attiecīgajiem trešās valsts pilota apliecību konvertācijas noteikumiem Komisijas 2011. gada 3. novembra Regulā (ES) Nr. 1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi, Nolīguma 1. grozījums būtu jāpiemēro provizoriski,

               IR PIEŅĒMUSI ŠO LĒMUMU.

               1. pants

               Ar šo apstiprina Nolīguma starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā 1. grozījuma parakstīšana Savienības vārdā, ņemot vērā 1. grozījuma noslēgšanu.

               Parakstāmā Nolīguma 1. grozījuma teksts ir pievienots šim lēmumam.

               2. pants

               Padomes Ģenerālsekretariāts sagatavo pilnvaru instrumentu, ar ko Komisijas norādīto personu vai personas pilnvaro parakstīt Nolīguma 1. grozījumu.

               3. pants

               Nolīguma 1. grozījumu piemēro provizoriski saskaņā ar Nolīguma 1. grozījuma 2. pantu, no tā parakstīšanas dienas, līdz tas stājas spēkā.

               4. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā —

                     priekšsēdētājs

                     (1)
                  Lēmums 2011/719/ES (OV L 291, 9.11.2011., 1. lpp.).

                     (2)
                  OV L 291, 9.11.2011., 1. lpp.

                     (3)
                  Eiropas Parlamenta un Padomes 2008. gada 20. februāra Regula (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (OV L 79, 19.3.2008., 1./49. lpp.).

                     (4)
                  Komisijas 2011. gada 3. novembra Regula (ES) Nr. 1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (OV L 311, 25.11.2011., 1. lpp.).

    ---documentbreak---

               EIROPAS KOMISIJA
            Briselē, 28.10.2016
            COM(2016) 693 final
            PIELIKUMS
            dokumentam
            priekšlikums PADOMES LĒMUMAM
            par to, lai Eiropas Savienības vārdā parakstītu un provizoriski piemērotu nolīgumu, ar ko groza Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā

               PIELIKUMS

               dokumentam

               priekšlikums PADOMES LĒMUMAM

               par to, lai Eiropas Savienības vārdā parakstītu un provizoriski piemērotu nolīgumu, ar ko groza Nolīgumu starp Amerikas Savienotajām Valstīm un Eiropas Kopienu par sadarbību civilās aviācijas drošības reglamentēšanā

               1. PIELIKUMS

               dokumentam

               NOLĪGUMS STARP

               AMERIKAS SAVIENOTAJĀM VALSTĪM

               UN

               EIROPAS KOPIENU PAR

               SADARBĪBU CIVILĀS AVIĀCIJAS

               DROŠĪBAS REGLAMENTĒŠANĀ

               1. PANTS. VISPĀRĪGIE PRINCIPI

               Saskaņā ar Nolīguma starp Amerikas Savienotajām Valstīm (“ASV”) un Eiropas Kopienu (kopā “Puses” un atsevišķi “Puse”) par sadarbību civilās aviācijas drošības reglamentēšanā (“nolīgums”) 19.panta B punktu puses vienojas nolīgumu grozīt šādi:

               (a)2. panta B punktu pilnībā svītro un aizstāj ar šādu:

               "Sadarbības joma saskaņā ar šo nolīgumu ir:

               (1)lidojumderīguma apstiprinājumi un civilās aeronavigācijas ražojumu uzraudzība;

               (2)civilās aeronavigācijas ražojumu pārbaudes un apstiprinājumi par to atbilstību vides aizsardzības prasībām;

               (3)tehniskās apkopes ierīču apstiprinājumi un uzraudzība;

               (4)personāla licencēšana un apmācība;

               (5)gaisa kuģa ekspluatācija;

               (6)lidlauki; kā arī

               (7)gaisa satiksmes pakalpojumi un gaisa satiksmes vadība.";

               (b)5. pantu pilnībā svītro un aizstāj ar šādu:

               "5. PANTS

               Pielikumi

               .Attiecībā uz jautājumiem, kas ir šā nolīguma jomā, Puses vai to pārstāvji padomē izstrādā pielikumus, kuros izklāstīti noteikumi un nosacījumi šādu atbilstības atzinumu un apstiprinājumu savstarpējai atzīšanai, ja tās vienojas, ka katras Puses civilās aviācijas standarti, noteikumi, prakse un procedūras ir pietiekami saderīgas, lai atbilstoši saskaņotiem standartiem ļautu atzīt apstiprinājumus un atbilstības atzinumus, ko viena Puse veikusi otras Puses vārdā. Puses arī vienojas, ka tehniskās atšķirības starp to civilās aviācijas sistēmām ir izklāstītas pielikumos."

               2. PANTS. PROVIZORISKA PIEMĒROŠANA

               Pirms tā stāšanās spēkā Puses vienojas  šo grozījumu provizoriski piemērot no parakstīšanas dienas.

               3. PANTS. STĀŠANĀS SPĒKĀ

               Šis grozījums stājas spēkā otrā mēneša pirmajā dienā, skaitot no dienas, kurā ar pēdējo diplomātisko notu ir pabeigta pušu to notu apmaiņa, kas apliecina, ka ir pabeigtas visas procedūras, kas vajadzīgas, lai šis nolīgums stātos spēkā.

               TO APLIECINOT, attiecīgi pilnvarotas personas ir parakstījušas šo nolīgumu.

               AMERIKAS SAVIENOTO VALSTU

                     EIROPAS SAVIENĪBAS

               VĀRDĀ:
                     _____________________

                     VĀRDĀ:
                     :_____________________

               AMATS: Federālās aviācijas administrācijas

                     AMATS:

                     administrators

               DATUMS:
                     _____________________

                     DATUMS:
                      _____________________